במאה ה-19 הפך הכובע לפריט אופנה מקובל אצל הקולוניאליסטים הבריטים, והפך למזוהה עם האימפריה. בייחוד הכובע מדגם "אופטימו", המוצג בסרטים רבים כחלק מאפיון "בוני האימפריה", המבדיל אותם מבני המקום ומבני זמנים אחרים. כמו כן במהלך מחציתה השנייה של אותה מאה, החל הכובע להיות אופנתי בקרב המתיישבים האמריקאים במערב, בעת שחיפשו זהב בקליפורניה. רבים מהם חנו בדרכם לקליפורניה במצר פנמה. הכובע קנה לו מוניטין כאייקון אופנתי נחשק לאחר פרסום תמונתו של הנשיא תאודור רוזוולט שבה הוא נראה חובש את הכובע לראשו במהלך ביקורו באתר הקמתה של תעלת פנמה.